Daína Chavianová

Daína Chavianová (* 1957, Havana, Kuba) je kubánska spisovateľka.

Promovala na Havanskej univerzite z odboru anglický jazyk a literatúra. Prvé ocenenie získala ešte ako študentka, keď sa zúčastnila na prvej súťaži vedecko-fantastickej literatúry na Kube. Kým žila na Kube, vyšlo jej niekoľko titulov fantasy a sci-fi a v oboch týchto žánroch sa stala najpredávanejšou a najobdivovanejšou autorkou v kubánskych dejinách.

Po odchode z rodného ostrova v roku 1991 vynikla sériou románov venovaných súčasnejším a historickým námetom so silnými mytologickými a fantazijnými prvkami. Jej próza si počína rovnako obratne vo fantazijnom žánri ako v takzvanej tradičnej literatúre.

Jej literárne témy, zahŕňajúce mytológiu, erotiku, dejiny staroveku, sociológiu, parapsychológiu, politiku aj mágiu, sú spracované štýlom plným obrazov poetických aj zmyselných zároveň.

Medzi jej dielami vyniká cyklus románov «La Habana Oculta» (Skrytá tvár Havany), ktorý sa skladá z titulov: Gata encerrada (Zatvorená mačka), Casa de juegos (Dom hier), El hombre, la hembra y el hambre (Chlap, žena a hlad) a La isla de los amores infinitos (Ostrov nekonečných lások).

Ostrov nekonečných lások vyšiel v 25 jazykoch a stal sa najprekladanejším kubánskym románom všetkých čias. V roku 2007 získalo toto dielo Zlatú medailu v súťaži Florida Book Awards ― kde sa oceňujú najlepšie knihy vydané v predchádzajúcom roku ― v kategórii Najlepšia kniha v španielskom jazyku.

Daína Chavianová od roku 1991 žije v USA.

Je sesternicou kubánskeho telenovelového herca Césara Évoru pôsobiaceho v Mexiku.

 Literárne vplyvy 
Literárne ju ovplyvnil najmä svet Keltov, rozličné mytológie a najvýznamnejšie epopeje antických národov. Medzi ne patrí cyklus o kráľovi Artušovi, mýty grécke, rímske, egyptské, predkolumbovské a afrokubánske a prvé epopeje ľudstva blízke prehistórii, ako sú Gilgameš,  Mahabhárata, Popol Vuh, Odysea atď.

Táto záľuba v magickosti a mytológii vyústila do štýlu výrazne sa odlišujúceho od tvorby ostatných spisovateľov v jej krajine. Sama autorka uznáva, že nemá vôbec nič spoločné s kubánskou literatúrou nijakej doby. Ani latinskoamerická literatúra akoby na ňu tematicky nemala vplyv. Okrem mien ako Manuel Mujica Lainez a Mario Vargas Llosa jej najvýznamnejším styčným bodom s Latinskou Amerikou sú mytológie predkolumbovských čias.

Všeobecne možno povedať, že zo súčasných autorov ju ovplyvnili európski a anglosaskí spisovatelia ako Margaret Atwoodová, Milan Kundera, Ursula Kroeberová Le Guinová, Ray Bradbury, Anaïs Ninová, J.R.R. Tolkien, William Shakespeare a ďalší.

Diela v slovenskom preklade
 2008: Ostrov nekonečných lások (Ikar, preklad Elena Račková).

 Diela v španielčine 

Najvýznamnejšie literárne ceny
 2007: Zlatá medaila v súťaži Florida Book Awards v kategórii Najlepšia kniha v španielskom jazyku: La isla de los amores infinitos (Ostrov nekonečných lások).
 2003: Medzinárodná cena Goliardos, Mexiko.
 1998: Azorínova cena za najlepší román v Španielsku: El hombre, la hembra y el hambre (Chlap, žena a hlad).
 1990: Cena Anny Seghersovej, Akadémia umenia v Berlíne, Nemecko: Fábulas de una abuela extraterrestre (Bájky starej mamy mimozemšťanky).
 1989: Národná cena za literatúru pre deti a mládež “Edad de Oro”(Zlatý vek), Kuba: País de dragones (Krajina drakov).
 1979: Národná cena David za najlepšiu sci-fi, Kuba: Los mundos que amo (Svety, ktoré ľúbim).

Externé odkazy
Oficiálna stránka Daíny Chavianovej /
Ostrov nekonečných lások (knižný trailer).

Kategória:Narodenia v 1957
Kategória:Kubánski spisovatelia
Kategória:Kubánski spisovatelia science-fiction
Kategória:Spisovatelia fantasy
Chaviánová
Kategória:Osobnosti z Havany